Elfjarige hengelaar laat die rekords spat | Randfontein Herald
Elfjarige hengelaar laat die rekords spat
Sy het tydens die o.13 SA’s tot vir die seuns gewys hoe dit gedoen moet word deur ‘n 17,145kg-barber te vang.
Chanike met die barber van amper 19kg. Foto ingestuur.
Chanike Albrecht is duidelik op haar gelukkigste langs die viswater.
Dié 11-jarige leerder van Laerskool Rapportryer het gedurende die Desember-skoolvakansie by die o.13 SA Hengelkampioenskap in Bloemhof selfs vir die seuns gewys hoe dit gedoen moet word toe sy ‘n 17,145kg-barber gevang het.
Haar oupa, Hugo, het gesê dit is die grootste vis wat sy nog ooit gevang het en dit het haar byna ‘n uur geneem om dit wal toe te bring. Chanike het so die gouemedalje verower. Sy is boonop in die o.13-span van die Suid-Afrikaanse Varswater Oewerhengel Federasie (Savof) opgeneem en het ook haar SA-kleure ontvang.
Daarbenewens het Chanike die SA-rekord vir o.13’s geslaan toe sy ‘n graskarp van nagenoeg 14kg uitgetrek het.
Sy hengel sedert sy vier jaar oud is. Haar liefde vir hengel het ontstaan deur oupa Hugo en ouma Hilda, wat toe reeds aan ‘n hengelklub behoort het. Dit was egter nie oupa wat haar touwys gemaak het nie, maar wel Ouma. Van daar af het sy as hengelaar gegroei en al hoe meer verbeter.